En 21-årig kvitterede med spark og knytnæveslag i ansigtet til to forskellige mænd, da de påtalte hans kørsel.

Natten mellem lørdag og søndag blev en 21-årig mand to gange kritiseret for sin kørsel på en såkaldt ATV - en firhjulet knallert - i Fjerritslev i Nordjylland. Men han var tilsyneladende ikke tilfreds med at modtage kritik, og han tyede til vold. Tirsdag blev manden anholdt og sigtet for de to voldstilfælde, og onsdag fremstilles han i grundlovsforhør i Hjørring. Det oplyser Nordjyllands Politi til Ritzau. Den 21-årige tildelte en 46-årig mand flere spark og knytnæveslag i ansigtet og på kroppen ved Fjerritslev Skole, da denne påtalte, at den 21-årige kørte på boldbanerne. - Det foregik søndag klokken 00.53, siger efterforskningsleder Peter Skovbak fra Nordjyllands Politi til Ritzau. Og en halv time senere var en 18-årig mand tilsyneladende tæt på at blive kørt ned af knallertkøreren ved en Aldi-forretning i den nordjyske by. - Det tillader den 18-årige sig så at påtale. Og belønningen til ham er også flere knytnæveslag i ansigtet, siger Peter Skovbak. Den 21-årig har flere domme for vold og var prøveløsladt, da han i weekenden tilsyneladende sendte slag og spark mod to forskellige mænd.